26-oji metinė Komisijos ataskaita Europos Parlamentui dėl Bendrijos antidempingo, antisubsidijų ir apsaugos priemonių (2007 m.) [SEC(2008) 3073] /* KOM/2008/0877 galutinis */





[pic] | EUROPOS BENDRIJŲ KOMISIJA | Briuselis, 19.12.2008 KOM(2008) 877 galutinis 26-oji METINĖ KOMISIJOS ATASKAITA EUROPOS PARLAMENTUI dėl Bendrijos antidempingo, antisubsidijų ir apsaugos priemonių (2007 m.) [SEC(2008) 3073] Įvadas Ši 2007 m. Europos Parlamentui pateikta ataskaita yra tolesnis žingsnis po 1981 m. gruodžio 16 d. jo priimtos rezoliucijos dėl Bendrijos antidempingo priemonių ir po Europos Parlamento pramonės, išorės prekybos, mokslinių tyrimų ir energetikos komiteto ataskaitos. Šioje trumpoje ataskaitoje apžvelgiami svarbiausi 2007 m. įvykiai, tačiau kaip ir ankstesniais metais prie jos pridedamas išsamesnis Komisijos tarnybų darbinis dokumentas ir išsamūs priedai. Ši ataskaita parengta pagal tą pačią bendrą darbinio dokumento struktūrą, o kad būtų galima lengvai rasti smulkesnę informaciją, visos antraštinės dalys atitinka darbinį dokumentą. Su šia ataskaita ir visu darbiniu dokumentu visuomenė gali susipažinti internete:http://europa.eu.int/comm/trade/issues/respectrules/anti_dumping/legis/index_en.htm 2007 m. buvo toliau vykdomas 2006 m. pradėtas prekybos apsaugos priemonių (toliau – PAP) peržiūros procesas, kuriame visus metus aktyviai dalyvavo suinteresuotosios šalys. 2007 m. dėl bendro Prekybos GD restruktūrizavimo taip pat buvo reorganizuotos prekybos apsaugos tarnybos. Šiuo tikslu įsteigta ir nepriklausomo bylas nagrinėjančio Prekybos GD pareigūno pareigybė. 1. Teisės aktų apžvalga Antidempingo (AD), antisubsidijų (AS) ir apsaugos priemonių (AP) tyrimai atliekami remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai tekstai apie antidempingą (AD) ir antisubsidijas (AS) toliau nurodomi kaip pagrindinis (-iai) reglamentas (-ai). 2. Pagrindinės sąvokos Darbinio dokumento 2 antraštinėje dalyje apžvelgiama PAP tyrimuose vartota terminologija ir taikytos procedūros. 3. PAP peržiūra: tęsiamas 2006 m. pradėtas procesas 2007 m. Komisija tęsė 2006 m. pradėtą PAP peržiūros procesą. Siekiant užtikrinti, kad ES prekybos apsaugos priemonės būtų įgyvendinamos kuo veiksmingiau, ir atsižvelgiant į sparčiai besikeičiančią pasaulio ekonomiką, procese dalyvavo daug suinteresuotųjų šalių. 2007 m. kovo mėn. Komisija šia tema surengė viešąjį klausymą, kuriame dalyvavo daug suinteresuotųjų šalių ir kuris dalyvių buvo palankiai įvertintas. Šiame klausyme pateikta daugybė pasiūlymų, kuriuos visus galima rasti Komisijos svetainėje. Per viešąsias konsultacijas paaiškėjo, kad būtina bendroves geriau informuoti apie PAP procedūras, kurios turėtų būti skaidresnės, aiškesnės ir greitesnės. Remdamasi viešųjų konsultacijų rezultatais Komisija parengė keletą pasiūlymų iš dalies pakeisti ES prekybos apsaugos taisykles. 2007 m. rudenį paskelbti Komisijos viešųjų konsultacijų vertinimo rezultatai. Komisijos požiūris sukėlė aktyvias valstybių narių ir suinteresuotųjų šalių diskusijas dėl šio politiškai opaus klausimo, taigi per visus 2007 m. vyko smarkios diskusijos. Išanalizavus jas paaiškėjo, kad valstybės narės ir suinteresuotosios šalys dar nepasiekė pakankamo susitarimo dėl PAP peržiūros paketo priėmimo. Europos Parlamentas taip pat įdėmiai sekė PAP peržiūros procesą, o Komisija jam nuolat teikė atnaujintą informaciją. 4. Visos šalies rinkos ekonomikos statusas (RES) Atliekant antidempingo tyrimus šalis gali būti laikoma visiškai rinkos ekonomikos reikalavimų besilaikančia valstybe, jeigu ji tenkina penkis kriterijus, kurie išsamiai išdėstyti prie šios ataskaitos pridedame darbiniame dokumente. 2007 m. Komisijos tarnybos ir toliau vertino Kinijos, Vietnamo, Armėnijos, Kazachstano ir Mongolijos pateiktus prašymus dėl visos šalies rinkos ekonomikos šalies statuso. Tais metais visos penkios šalys ir toliau teikė jų argumentus patvirtinančią papildomą informaciją. Šių susijusių šalių padarytos pažangos lygis skiriasi, todėl skirtingai vertintas ir RES. Be surengtų keleto dvišalių susitikimų su susijusiomis šalimis, 2007 m. kovo mėn. įvyko pirmasis ES ir Vietnamo RES darbo grupės susitikimas, o 2007 m. liepos mėn. – septintasis ES ir Kinijos REZ darbo grupės susitikimas. Pastarajame susitikime grupė diskutavo dėl trumpos atnaujintos vertinimo ataskaitos, kurią parengė Komisija. Ataskaitoje pripažįstama Kinijos padaryta pažanga, vis dėlto prieita prie išvados, kad Kinijai reikia imtis konkrečių priemonių tam, kad ji atitiktų likusius keturis kriterijus. Taip pat numatyta 2008 m. parengti išsamesnę ataskaitą. 2007 m. vasario mėn. vyko specialiosios RES misijos Kazachstane, 2007 m. liepos mėn. – Armėnijoje, be to, svarstyti planai metų pabaigoje surengti misiją į Mongoliją. 5. Informacija ir komunikacija, dvišaliai kontaktai 2007 m. Prekybos apsaugos pagalbos tarnyba mažoms ir vidutinėms įmonėms (MVĮ) (įkurta 2004 m. gruodžio mėn.) toliau sprendė su PAP susijusius bendruosius ar konkrečius MVĮ klausimus (problemas). 2007 m. informaciniai ir mokymo seminarai, skirti trečiųjų šalių vyriausybių atstovams ir ūkinės veiklos vykdytojams ES ir už jos ribų, ir toliau liko svarbi PAP tarnybų veiklos dalis. 6. AD, AS ir AP tyrimų bei priemonių apžvalga 6.1. Bendrosios pastabos 2007 m. pabaigoje Bendrijoje galiojo 127 AD (žr. O priedą) ir 9 AS priemonės (žr. P priedą). 2007 m. 0,73 % viso importo į Bendriją daliai buvo taikomos AD arba AS priemonės. Primename, kad išsamesnė informacija toliau nurodytais klausimais pateikiama prie šios ataskaitos pridedamame darbiniame dokumente. Nuorodos į darbinio dokumento priedus pažymėtos antraštėse. 6.2. Nauji tyrimai (žr. A–E ir N priedus) 2007 m. inicijuoti devyni tyrimai[1]. Atlikus dvylika tyrimų, nustatyti laikinieji muitai. Išnagrinėjus dvylika bylų, nuspręsta nustatyti galutinius muitus. Atlikus dešimt tyrimų, nuspręsta priemonių netaikyti. Nuspręsta, kad kitos aštuoniolika priemonių automatiškai nustos galioti po penkerių metų. 6.3. Peržiūros tyrimai Peržiūros tyrimai ir toliau lieka pagrindinė PAP tarnybų darbo dalis. 2003–2007 m. laikotarpiu jie sudarė 65 % visų inicijuotų tyrimų. Darbinio dokumento 2 lentelėje pateikiama statistinė 2003–2007 m. informacija. 6.3.1. Priemonių galiojimo termino peržiūros (žr. F priedą) Pagrindinių reglamentų 11 straipsnio 2 dalyje ir 18 straipsnyje numatyta priemonių galiojimo pabaiga po penkerių metų, jei, atlikus priemonių galiojimo termino peržiūrą, nenustatoma, kad nepakeistos priemonės turi būti taikomos toliau. 2007 m. inicijuota vienuolika priemonių galiojimo termino peržiūros tyrimų. Atlikus trylika priemonių galiojimo termino peržiūrų, nuspręsta patvirtinti muitą tolesniems penkeriems metams. Atlikus tris priemonių galiojimo termino peržiūras, nuspręsta priemones panaikinti. 6.3.2. Tarpinės peržiūros (žr. G priedą) Pagrindinių reglamentų 11 straipsnio 3 dalyje ir 19 straipsnyje numatyta peržiūrėti priemones jų galiojimo metu. Peržiūrose gali būti svarstomi tik dempingo ir (arba) subsidijų arba žalos aspektai. 2007 m. iš viso inicijuotos dvidešimt keturios tarpinės peržiūros. Atlikus vienuolika tarpinių peržiūrų, nuspręsta patvirtinti arba pakoreguoti muitą. Atlikus aštuonis tyrimus, nuspręsta priemones panaikinti. 6.3.3. „Kitos“ tarpinės peržiūros (žr. H priedą) 2007 m. atliktos dar kelios kitos peržiūros, kurioms netaikomi pagrindinių reglamentų 11 straipsnio 3 dalis arba 19 straipsnis arba apie kurių inicijavimą nebuvo paskelbta Oficialiajame leidinyje. 2007 m. baigtos aštuonios tokios peržiūros. Jos konkrečiai susijusios, inter alia , su įsipareigojimų priėmimu, savanorišku atsisakymu juos vykdyti arba jų nesilaikymu, su prašymais suteikti naujojo eksportuotojo statusą kai vykdoma atranka, sustabdytu priemonių taikymu ir pan. 6.3.4. Naujų eksportuotojų peržiūros (žr. I priedą) „Naujų eksportuotojų“ ir „greitesnės“ peržiūros atitinkamai numatytos pagrindinių reglamentų 11 straipsnio 4 dalyje ir 20 straipsnyje siekiant nustatyti individualius dempingo skirtumus arba individualius kompensacinius muitus naujiems nagrinėjamojoje eksportuojančioje šalyje įsikūrusiems eksportuotojams, kurie neeksportavo produkto per tiriamąjį laikotarpį. Šie eksportuotojai turi įrodyti, kad jie tikrai yra nauji eksportuotojai ir kad jie iš tikrųjų pradėjo eksportą į Bendriją po tiriamojo laikotarpio. Taigi jiems galima apskaičiuoti individualų muitą, kuris paprastai yra mažesnis už visoje šalies teritorijoje galiojantį muitą. 2007 m. inicijuotos dviejų naujų eksportuotojų peržiūros. 6.3.5. Absorbciniai tyrimai (žr. J priedą) Turint pakankamai informacijos, rodančios, kad po pirminio tyrimo laikotarpio ir prieš nustatant priemones arba jas jau nustačius eksporto kainos sumažėjo arba importuotų produktų perpardavimo kainų ar vėlesnių pardavimo kainų pokyčio Bendrijoje nebuvo arba jis buvo nepakankamas, gali būti pradėta absorbcijos peržiūra, kuria siekiama patikrinti, ar taikoma priemonė turėjo poveikio minėtoms kainoms. Dempingo skirtumai gali būti perskaičiuoti, o muitas padidintas siekiant atsižvelgti į mažesnes eksporto kainas. Galimybė atlikti absorbcijos peržiūras yra numatyta pagrindinių reglamentų 12 straipsnyje ir 19 straipsnio 3 dalyje. 2007 m. atlikus vieną antiabsorbcinę peržiūrą, nuspręsta padidinti muitą. 6.3.6. Priemonių vengimo tyrimai (žr. K priedą) Galimybė pakartoti tyrimus, jei yra įrodymų, kad priemonių vengiama, numatyta pagrindinių reglamentų 13 ir 23 straipsniuose. 2007 m. inicijuoti keturi tokie tyrimai. Atlikus vieną priemonių vengimo tyrimą, nuspręsta toliau taikyti muitą, o atlikus du tyrimus, nutarta muito nebetaikyti. 6.4. Apsaugos priemonių tyrimai (žr. L priedą) 2007 m. baigė galioti vienintelė galiojusi apsaugos priemonė, taikyta tam tikriems importuojamiems citrusiniams vaisiams. 7. AD ir AS priemonių vykdymo užtikrinimas 7.1. Tolesnis priemonių vykdymo užtikrinimas Tolesnė veikla, susijusi su galiojančiomis priemonėmis, buvo sutelkta keturiose pagrindinėse srityse: 1) užkirsti kelią sukčiavimui; 2) stebėti prekybos srautus ir rinkos pokyčius; 3) atitinkamomis priemonėmis didinti veiksmingumą ir 4) reaguoti į pažeidimus. Tokia veikla PAP tarnyboms suteikė galimybę dažniau imtis iniciatyvos, o ne vien tik veikti priemonių vykdymo užtikrinimo srityje. 7.2. Įsipareigojimų vykdymo priežiūra (žr. M ir Q priedus) Įsipareigojimų vykdymo priežiūra yra priemonių vykdymo užtikrinimo veiklos dalis, nes įsipareigojimai yra AD ir AS priemonių forma. Komisija įsipareigojimams pritaria, jei juos įgyvendinant galima veiksmingai pašalinti dempingo ar subsidijų padarytą žalą. 2007 m. pradžioje galiojo 43 įsipareigojimai. 2007 m. įsipareigojimų paketo pakeitimai yra šie: aštuonių bendrovių įsipareigojimų galiojimas baigėsi, priimti trys įsipareigojimų pasiūlymai. Bendras galiojančių įsipareigojimų skaičius 2007 m. pabaigoje – 38. 8. Grąžinamosios išmokos (žr. U priedą) Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas, kuriuo remiantis buvo sumokėti muitai, pašalintas arba sumažintas tiek, kad tapo mažesnis už galiojantį muitą. 2007 m. pateikti aštuoni nauji grąžinamųjų išmokų prašymai. Užbaigtos penkios bylos, nuspręsta negrąžinti visos grąžinamosios išmokos arba jos dalies, trys grąžinamųjų išmokų prašymai buvo atmesti, o du prašymai – atsiimti. 9. Teisminė peržiūra: Teisingumo Teismo (TT) ir Pirmosios instancijos teismo (PIT) sprendimai 2007 m. Teisingumo Teismas (TT) ir Pirmosios instancijos teismas (PIT) priėmė po vieną sprendimą, susijusį su antidempingo ir antisubsidijų sritimis. TT taip pat išleido vieną įsakymą išbraukti bylą iš registro, o PIT išleido 3 įsakymus išbraukti bylas iš registro. Sprendimų santrauka pateikiama darbiniame dokumente. 2007 m. PIT pateikta dešimt naujų bylų. Iki 2007 m. pabaigos Pirmosios instancijos teisme ir Teisingumo teisme nagrinėjamų AD ir AS bylų sąrašas pateikiamas darbinio dokumento S priede. 10. Su Pasaulio prekybos organizacija (PPO) susijusi veikla 10.1. Ginčų sprendimas AD, AS ir AP srityse PPO savo nariams numato griežtą ginčų dėl PPO susitarimų sprendimo procedūrą. 2007 m. PPO ekspertų grupė (įsteigta Norvegijai pateikus prašymą, kuriame užginčijamos ES taikomos AD priemonės lašišoms) priėmė ataskaitą. Rezultatai Europos Sąjungai buvo dvejopi – ES laimėjo kai kuriais svarbiais su jos politika ir praktika susijusiais aspektais, tačiau keliais konkrečiais techniniais klausimais ji pralaimėjo. Išsamesnė informacija apie tai pateikiama prie šios ataskaitos pridedamame darbiniame dokumente. 10.2. Kita PPO veikla 2007 m. Dohos vystymosi darbotvarkės Derybų dėl taisyklių grupė ir toliau reguliariai rengė neformalius susitikimus, kuriuose buvo aptariami įvairūs narių pateikti tekstų pasiūlymai trijose derybų srityse, t. y. antidempingas, pramonės subsidijos ir žuvininkystės subsidijos. 2007 m. Derybų grupės pirmininkas pateikė pirmąjį dokumento apie antidempingą, bendrąsias subsidijas ir žuvininkystės subsidijas projektą. Didžioji dauguma PPO narių, įskaitant ES, laikėsi nuomonės, kad projekte trūko esminės pusiausvyros – jame atsispindėjo tik kelių narių nuomonės, pvz., leisti taikyti „nulio nustatymo“ metodą, kurį atmetė Apeliacinė taryba. Tai visų pirma susiję su dokumentų apie antidempingą ir žuvininkystės subsidijas projektais. Dėl to daugelis PPO narių kreipėsi į pirmininką prašydami kuo greičiau parengti naują projekto redakciją. Komisijos tarnybos taip pat toliau dalyvavo nuolatinėje antidempingo, subsidijų ir kompensacijų bei apsaugos priemonių komitetų veikloje. 11. Išvada 2007 m. gerokai sumažėjo naujų inicijuotų bylų ir užbaigtų tyrimų nenustatant jokių priemonių skaičius. Vis dėlto nustatytų galutinių ir laikinųjų priemonių skaičius prilygo 2006 m. skaičiui. Kalbant apie peržiūras, 2007 m. jų inicijuota daugiau nei ankstesniais metais. Tais metais vykstant PAP peržiūros procesui kilo aktyvios diskusijos ir suinteresuotos šalys pateikė daug pasiūlymų. Tai parodė, kad prekybos apsaugos priemones reikia įgyvendinti teisingai ir skaidriai bei visapusiškai laikantis teisinės valstybės principų. Visus metus tarnybos toliau griežtai ir profesionaliai vykdė tyrimus. Todėl, įsteigus nepriklausomo bylas nagrinėjančio Prekybos GD pareigūno pareigybę, tarnybų nuolatinis įsipareigojimas siekti skaidrumo ir procese dalyvaujančių suinteresuotųjų šalių teisės tapo reikšmingesni. [1] Darbinio dokumento 1 lentelėje pateikta statistinė informacija apie naujus 2003–2007 m. tyrimus, atliktus vadovaujantis pagrindinių reglamentų 5 ir 10 straipsniais.